ખુદ નાણાં પ્રધાન અરૂણ જેટલી અગાઉ એવું જાહેર ઉચ્ચારણ કરી ચૂક્યા છે કે ‘આ દેશનો મધ્યમવર્ગ પોતાની ચિંતા જાતે કરી લેવા માટે સક્ષમ છે. ' તેમણે પોતાનાં વચનને સાર્થક બનાવવા માટે મધ્યવર્ગને આવકવેરાના દરોમાં કોઇ રાહત આપવાનું પણ મુનાસિબ માન્યું નથી. યુપીએ સરકાર વખતે જરાસરખા ભાવવધારા સામે શેરીઓ પર ઉતરી પડતા ભાજપના નેતાઓ હવે સોશિયલ મીડિયા પર સુષ્ઠું સુષ્ઠું વાતો કરવામાં અને સમારંભોના ફોટા મૂકવામાં શરણાગતિ શોધે છે. દેશના કમનસીબે વિપક્ષોએ સાવ નાદારી નોંધાવી છે અને તેઓ જનાક્રોશને વાચા આપવામાં તદ્દન નિષ્ફળ ગયા છે. આ વિપક્ષી શૂન્યાવકાશનો પૂરેપૂરો ગેરલાભ લઇ સરકાર અત્યારે મધ્યવર્ગને ભરપૂર નિચોવી રહી છે. હાલના આર્થિક સંજોગો તથા સરકારનું આ વલણ જોતાં આગામી થોડા સમય સુધી આ ભીંસમાંથી તત્કાળ છૂટકારો મળે તેવી કોઇ આશા દેખાતી નથી.